સૌરાષ્ટ્રમાં આવીને સ્થાયી થઇ ગયેલા ભાંડ લોકો મૂળે મારવાડમાંથી રોટલો રળવા ગુજરાતમાં આવેલા છે. ભાંડ બાઈને બાળક જન્મે ત્યારે છઠ્ઠે દિવસે છઠ્ઠીની વિધિમાં બ્રાહ્મણ પાસે મુહૂર્ત જોવરાવે છે. ફોઈ આવીને બાળકનું નામ પાડે છે. તે બદલ તેને એકાદ જોડી કપડાં કે પાંચ રૃપિયા રોકડા આપવામાં આવે છે. બ્રાહ્મણને પહેલા બાળક વખતે પાંચ રૃપિયા પછીના માટે સવા રૃપિયો આપવામાં આવે છે. બાળકને મોસાળ પક્ષ તરફથી ઘરેણાં તથા ઝભલાની ભેટ આપવામાં આવે છે. પુત્ર અવતરે તો પાલિતાણાબાજુ તેરમે દિવસે સૂર્યપૂજા કરે છે અને પુત્રી જન્મે તો જળપૂજા કરે છે.